CELEX: 
Language: hr
Date: 2017-12-13 00:00:00
Title: DELEGIRANA UREDBA KOMISIJE (EU) …/... o izmjeni Delegirane uredbe (EU) 2016/1675 o dopuni Direktive (EU) 2015/849 Europskog parlamenta i Vijeća u pogledu dodavanja Šri Lanke, Trinidada i Tobaga i Tunisa u tablicu u točki I. Priloga

OBRAZLOŽENJE
            
            
               1.KONTEKST DELEGIRANOG AKTA
            
            
               Dana 20. svibnja 2015. prihvaćen je novi okvir za sprečavanje pranja novca i financiranja terorizma (SPNFT). Novi su propisi: 
            
            
               (a)
                     Direktiva (EU) 2015/849 o sprečavanju korištenja financijskog sustava u svrhu pranja novca ili financiranja terorizma (dalje u tekstu „Direktiva”) i 
            
            
               (b)
                     Uredba (EU) 2015/847 o informacijama koje su priložene prijenosu novčanih sredstava (dalje u tekstu „Uredba”) . 
            
            
               Novim propisima, koji su usklađeni s međunarodnim standardima i preporukama koji su na snazi, a osobito onima Radne skupine za financijsko djelovanje (FATF), uspostavljen je moderan i koherentan okvir u tom području.
            
            
               U skladu s člankom 9. stavkom 1. Direktive jurisdikcije trećih zemalja sa strateškim nedostacima u režimu SPNFT-a koji predstavljaju znatne prijetnje financijskom sustavu Unije („visokorizične treće zemlje”) moraju se utvrditi kako bi se zaštitilo pravilno funkcioniranje unutarnjeg tržišta. Na temelju članka 9. stavka 2. Direktive Komisija je ovlaštena za donošenje delegiranih akata radi utvrđivanja visokorizičnih trećih zemalja uzimajući u obzir strateške nedostatke te utvrđujući kriterije na kojima se treba temeljiti procjena Komisije. U skladu s tim pozivaju se obveznici da na temelju članka 18. stavka 1. Direktive primjenjuju pojačane mjere dubinske analize stranke kada ulaze u poslovne odnose ili obavljaju transakcije s fizičkim osobama ili pravnim subjektima sa sjedištem u zemljama na popisu. 
            
            
               Europska komisija donijela je 14. srpnja 2016. Delegiranu uredbu (EU) 2016/1675, u kojoj je navedeno više trećih zemalja sa strateškim nedostacima u svojem režimu SPNFT-a koji predstavljaju znatnu prijetnju financijskom sustavu Unije. 
            
            
               Komisija trenutačno radi na novoj metodologiji za utvrđivanje visokorizičnih trećih zemalja koja se pri utvrđivanju jurisdikcija sa strateškim nedostacima u sprečavanju pranja novca i financiranja terorizma ne oslanja isključivo na vanjske izvore informacija. Tom će se metodologijom pojasniti postupak provođenja procjene, kriteriji za uvrštavanje na popis i daljnji postupak, uključujući sudjelovanje stručnjaka iz država članica i suradnju s Europskim parlamentom u svim fazama postupka. Kad je riječ o uspostavi metodologije, Komisija će komunicirati s Europskim parlamentom i Vijećem nakon što se dovrše kriteriji za uvrštavanje na popis iz članka 9., o kojima se trenutačno ponovno pregovara. Do konačnog ishoda revizije iz članka 9. Komisija se obvezala da će pri provođenju procjene razmotriti relevantne kriterije SPNFT-a na temelju nove metodologije, uključujući dostupnost informacija o stvarnom vlasništvu i njihovu razmjenu. U skladu s planom koji je dostavila Europskom parlamentu 29. lipnja 2017., Komisija očekuje donošenje delegirane uredbe na temelju nove metodologije do kraja 2018.
            
            
               Do završetka Komisijine procjene u skladu s novom metodologijom potrebno je i dalje ažurirati popis kako bi se osiguralo da se pravila EU-a primjenjuju na treće zemlje koje su međunarodno utvrđene kao visokorizične. Kao što je istaknuto u uvodnoj izjavi 28. Direktive, zbog promjenjive prirode opasnosti koju predstavljaju pranje novca i financiranje terorizma, omogućeni neprekidnim razvojem tehnologije i sredstava koja su na raspolaganju kriminalcima, potrebno je brzo i neprekidno prilagođavanje pravnog okvira u pogledu visokorizičnih trećih zemalja kako bi se djelotvorno riješili postojeći rizici i spriječio nastanak novih. S obzirom na razinu integriranosti financijskih sustava, ako EU na popis EU-a ne uvrsti visokorizične jurisdikcije koje je utvrdio FATF, unutarnje bi tržište moglo biti izloženo ozbiljnim rizicima od pranja novca i financiranja terorizma. U tom slučaju ni EU-ov okvir SPNFT-a ne bi ispunjavao međunarodne obveze i bio bi suprotan nastojanjima EU-a u promicanju globalnog pristupa u odnosu na visokorizične zemlje. 
            
            
               Prema načelu opreznosti, u razdoblju prije nego što je moguće izvršiti procjene u skladu s novom metodologijom, čini se primjerenim uvrstiti na popis dodatne treće zemlje koje ispunjavaju kriterije utvrđene u članku 9. stavku 2. Direktive, a popis u pogledu trećih zemalja koje ostvaruju napredak u uklanjanju strateških nedostataka trebalo bi prilagoditi tek nakon dovršetka procjene prema novoj metodologiji. S obzirom na to da je potrebno provesti dodatnu procjenu na temelju nove metodologije, Komisija je odlučila da u ovoj fazi neće ukloniti s popisa Gvajanu, Narodnu Demokratsku Republiku Laos, Afganistan i Ugandu. U skladu s načelom opreznosti, pojačane će se mjere dubinske analize i dalje primjenjivati na Gvajanu, Narodnu Demokratsku Republiku Laos, Afganistan i Ugandu.
            
            
            
               A. Dodavanje visokorizičnih trećih zemalja na popis
            
            
               Komisija je prema potrebi uzela u obzir novije javne izjave FATF-a, dokumente FATF-a (Poboljšanje globalne usklađenosti s mjerama sprečavanja pranja novca i borbe protiv financiranja terorizma: neprekidan proces), izvješća FATF-a o preispitivanju međunarodne suradnje te izvješće o uzajamnim evaluacijama koje su proveli FATF i regionalna tijela slična FATF-u (FSRB-ovi) u vezi s rizicima koje predstavljaju pojedine treće zemlje u skladu s člankom 9. stavkom 4. Direktive. Posebice su uzeti u obzir ishod 29. plenarnog sastanka FATF-a i zemlje koje je FATF utvrdio kao visokorizične
                  1
               . Tad je utvrđeno da su Šri Lanka, Trinidad i Tobago i Tunis zemlje sa strateškim nedostacima u svojem režimu SPNFT-a.
            
            
               Na temelju tih izvora informacija Komisija smatra da Šri Lanka, Trinidad i Tobago i Tunis ispunjavaju kriterije iz članka 9. stavka 2. Direktive. Stoga bi Šri Lanku, Trinidad i Tobago i Tunis trebalo dodati na popis visokorizičnih trećih zemalja sa strateškim nedostacima u svoje režimu SPNFT-a koji predstavljaju znatne prijetnje financijskom sustavu Unije. Te bi zemlje stoga trebalo uključiti u delegirani akt predviđen člankom 9. Direktive. 
            
            
               Šri Lanka, Trinidad i Tobago i Tunis u pisanom su obliku iskazali visoku razinu političke predanosti za uklanjanje utvrđenih nedostataka te su u suradnji s FATF-om utvrdili akcijski plan kako bi ispunili zahtjeve utvrđene u Direktivi (EU) 2015/849. Komisija izražava zadovoljstvo tom predanošću te poziva te jurisdikcije da dovrše provedbu akcijskih planova što je moguće prije i u predloženim rokovima. Provedba tog akcijskog plana pomno će se pratiti. Kako bi se uzela u obzir razina predanosti koju su te visokorizične treće zemlje iskazale u okviru FATF-a da se uklone utvrđeni nedostaci, te se treće zemlje navode u odgovarajućem odjeljku priloga delegiranom aktu.
            
            
               B. Posljedica
            
            
               U skladu s člankom 18. Direktive (EU) 2015/849 obveznici u svim državama članicama morat će prilikom surađivanja s fizičkim osobama ili pravnim subjektima sa sjedištem u visokorizičnim trećim zemljama primjenjivati pojačane mjere dubinske analize stranke, kako je utvrđeno u Delegiranoj uredbi (EU) 2016/1675. 
            
            
         
         
            
               2.SAVJETOVANJA PRIJE DONOŠENJA AKTA
            
            
               Komisija nije provela javno savjetovanje.
            
            
               Dana 22. studenoga 2017. provedeno je savjetovanje pisanim postupkom sa Stručnom skupinom za sprečavanje pranja novca i financiranja terorizma o nacrtu delegiranog akta.
            
            
               3.PRAVNI ELEMENTI DELEGIRANOG AKTA
            
            
               Ovim se delegiranim aktom mijenja popis visokorizičnih trećih zemalja koji je donesen u Delegiranoj uredbi (EU) 2016/1675.
            
            
               Pravni učinci objave popisa regulirani su temeljnim aktom, Direktivom (EU) 2015/849. 
            
            
               Kao izravna posljedica utvrđivanja popisa, obveznici u svim državama članicama morat će prilikom surađivanja s fizičkim osobama ili pravnim subjektima sa sjedištem u visokorizičnim trećim zemljama primjenjivati pojačane mjere dubinske analize stranke u skladu s člankom 18. Direktive. Te se obveze stoga primjenjuju i u odnosu na zemlje dodane u Prilog, a to su Šri Lanka, Trinidad i Tobago i Tunis. 
            
            
            
               DELEGIRANA UREDBA KOMISIJE (EU) …/...
            
            
               оd 13.12.2017.
            
            
               o izmjeni Delegirane uredbe (EU) 2016/1675 o dopuni Direktive (EU) 2015/849 Europskog parlamenta i Vijeća u pogledu dodavanja Šri Lanke, Trinidada i Tobaga i Tunisa u tablicu u točki I. Priloga
            
            
                (Tekst značajan za EGP)
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Direktivu (EU) 2015/849 Europskog parlamenta i Vijeća od 20. svibnja 2015. o sprečavanju korištenja financijskog sustava u svrhu pranja novca ili financiranja terorizma, o izmjeni Uredbe (EU) br. 648/2012 Europskog parlamenta i Vijeća te o stavljanju izvan snage Direktive 2005/60/EZ Europskog parlamenta i Vijeća i Direktive Komisije 2006/70/EZ
                  2
               , a posebno njezin članak 9. stavak 2.,
            
            
               budući da:
            
            
               (1)Unija mora osigurati učinkovitu zaštitu cjelovitosti i pravilnog funkcioniranja svojeg financijskog sustava i unutarnjeg tržišta od pranja novca i financiranja terorizma. Stoga se Direktivom (EU) 2015/849 predviđa da bi Komisija trebala utvrditi visokorizične treće zemlje sa strateškim nedostacima u svojem režimu sprečavanja pranja novca i borbe protiv financiranja terorizma koji predstavljaju znatnu prijetnju financijskom sustavu Unije.
            
            
               (2)Komisija bi trebala pravodobno revidirati popis visokorizičnih trećih zemalja navedenih u Delegiranoj uredbi (EU) 2016/1675
                  3
                s obzirom na napredak koji su ostvarile te visokorizične treće zemlje u uklanjanju strateških nedostataka u svojem režimu sprečavanja pranja novca i financiranja terorizma (SPNFT). Komisija bi u svojim procjenama trebala uzeti u obzir nove informacije međunarodnih organizacija i stručnjaka zaduženih za određivanje standarda, poput onih koje izdaje Radna skupina za financijsko djelovanje (FATF). Uzimajući u obzir te informacije, Komisija bi trebala utvrditi i dodatne visokorizične treće zemlje sa strateškim nedostacima u svojem režimu SPNFT-a.
            
            
               (3)U skladu s kriterijima utvrđenima u Direktivi (EU) 2015/849 Komisija je uzela u obzir novije dostupne informacije, a posebice novije javne izjave FATF-a i dokument FATF-a „Poboljšanje globalne usklađenosti s mjerama sprečavanja pranja novca i borbe protiv financiranja terorizma: neprekidan proces” te izvješća Skupine FATF-a za preispitivanje međunarodne suradnje u vezi s rizicima koje predstavljaju pojedine treće zemlje u skladu s člankom 9. stavkom 4. Direktive (EU) 2015/849. 
            
            
               (4)FATF je utvrdio da Šri Lanka, Trinidad i Tobago i Tunis imaju strateške nedostatke u režimu SPNFT-a koji predstavljaju opasnost za međunarodni financijski sustav, a te su zemlje s FATF-om utvrdile akcijski plan za te nedostatke. 
            
         
         
            
               (5)Uzimajući u obzir visoku razinu integriranosti međunarodnog financijskog sustava, veliku povezanost tržišnih subjekata, velik broj prekograničnih transakcija iz Unije ili prema Uniji, kao i stupanj otvorenosti tržišta, Komisija smatra da je svaka prijetnja za međunarodni financijski sustav, povezana sa suzbijanjem pranja novca i financiranja terorizma, ujedno i prijetnja za financijski sustav Unije.
            
            
               (6)Prema najnovijim relevantnim podacima Komisija je u analizi zaključila da bi Šri Lanku, Trinidad i Tobago i Tunis trebalo smatrati jurisdikcijama trećih zemalja sa strateškim nedostacima u svojem režimu SPNFT-a koji predstavljaju znatnu prijetnju financijskom sustavu Unije u skladu s kriterijima iz članka 9. Direktive (EU) 2015/849. Međutim, te su zemlje u pisanom obliku iskazale visoku razinu političke predanosti za uklanjanje utvrđenih nedostataka te su s FATF-om utvrdile akcijski plan, čime se omogućuje ispunjenje zahtjeva utvrđenih u Direktivi (EU) 2015/849. Komisija će ponovno procijeniti status tih zemalja s obzirom na provedbu prethodno navedene predanosti.
            
            
               (7)Delegiranu uredbu (EU) 2016/1675 trebalo bi stoga na odgovarajući način izmijeniti,
            
            
            
               DONIJELA JE OVU UREDBU:
            
            
            
               Članak 1.
            
            
            
               U Prilogu Delegiranoj Uredbi (EU) 2016/1675 tablica u točki I. mijenja se kako slijedi:
            
            
            
                (a) 
                     umeću se sljedeći redci: 
            
            
               „
            
            
                     
                        11
                     
                  
                  
                     
                        Šri Lanka
                     
                  
               
                     
                        12
                     
                  
                  
                     
                        Trinidad i Tobago
                     
                  
               
                     
                        13
                     
                  
                  
                     
                        Tunis
                     
                  
               
               ”.
            
            
            
            
               Članak 2.
            
            
               Ova Uredba stupa na snagu dvadesetog dana od dana objave u Službenom listu Europske unije.
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 13.12.2017.
            
         
         
            
               
                     
                        Za Komisiju
               
               
                     Predsjednik
                     Jean-Claude JUNCKER
               
            
         
         
            
                  
                     (1)
                  
                        
                  http://www.fatf-gafi.org/publications/fatfgeneral/documents/plenary-november-2017.html
                   
               
               
                  
                     (2)
                  
                        SL L 141, 5.6.2015., str. 73.
               
               
                  
                     (3)
                  
                        Delegirana uredba Komisije (EU) 2016/1675 оd 14. srpnja 2016. o dopuni Direktive (EU) 2015/849 Europskog parlamenta i Vijeća utvrđivanjem visokorizičnih trećih zemalja sa strateškim nedostacima (SL L 254, 20.9.2016., str. 1.).